ডিজিটাল ওয়ার্ল্ডে টেক টক উইথ সোফিয়া শিরোনামের এক অনুষ্ঠানে প্রায় এক হাজার ৭০০ দর্শনার্থী তাকে দেখার সুযোগ পাবে জানিয়ে আইসিটি বিভাগের জনসংযোগ কর্মকর্তা আবু নাসের জানান, সবাই প্রশ্ন করার সুযোগ পাবে না, মোটামুটি ১০ থেকে ১৫টি প্রশ্ন নেবে সোফিয়া। এ সময় তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক উপস্থিত থাকবেন; শেষ পর্বে সোফিয়ার নির্মাতা ডেভিড হ্যানস বক্তব্য দেবেন। ইসলামী ব্যাংক বাংলাদেশ লিমিটেডের পৃষ্ঠপোষকতায় এবং গ্রে অ্যাডভার্টাইজিং বাংলাদেশ লিমিটেডের ব্যবস্থাপনায় রোবট সোফিয়া ঢাকায় এসেছে। গ্রে অ্যাডভার্টাইজিং বাংলাদেশ লিমিটেডের ব্যবস্থাপনা অংশীদার সৈয়দ গাউসুল আলম শাওন অনুষ্ঠানটি সঞ্চালনা করবেন। আবু নাসের জানান, অনুষ্ঠান শেষে প্রস্তুতি নিয়ে রাতেই হংকংয়ের উদ্দেশে রওনা দেওয়ার কথা রয়েছে সোফিয়ার।